Mohamed Farrah Aidid

Mohamed Farrah Hasan Garad (; Beledweyne, 1934ko abenduaren 15a – Muqdisho, 1996ko abuztuaren 2a), Aidid jenerala deitua, somaliar militar, gerrako jaun eta politikaria izan zen.

Erroman eta Moskuko Frunze Akademia Militarrean ikasi zuen, eta poliziaburu izan zen Somaliako protektoratu italiarrean. 1960an Somaliak independentzia lortu ondoren, Aidid armadako kide izan zen, eta 1969ko estatu-kolpearen ondoren atxilotu egin zuten, eta kartzelan egon zen 1975era arte. Askatu ondoren, brigadako jeneral izatera igo zen, eta Somaliako armada zuzendu zuen 1977-1978ko Ogadengo gerran eta 1982-1983ko Etiopiaren aurkako mugako gerran. 1984tik 1989ra Somaliako enbaxadorea izan zen Indian.

1989az geroztik, Mohamed Siyad Barre presidentearen aurkako matxinadan parte hartu zuen, eta Somalia Batuaren Kongresua erakunde matxinatuko buruzagietako bat izan zen Aidid. 1991n Barre boteretik kendu zuten eta gerra zibila hasi zen.

1993tik, Aididek aurre egin zien Somaliara bidalitako Nazio Batuen tropei, eta Bill Clintonek Delta Indarra bidali zuen hura harrapatzeko. Horren ondorioz, 1993ko urriaren 3an eta 4an Muqdishoko gudua egin zen.

1995eko ekainean bere burua izendatu zuen Somaliako presidente, baina ez zuen nazioarteko errekonozimendurik jaso. 1996ko abuztuaren 2an hil zen, Ali Mahdi Muhammad eta Osman Ali Attoren miliziaren aurkako bataila batean.

Kategoria:Somaliako militarrak
Kategoria:Somaliako politikariak